ΓΡΑΠΤΗ ΕΡΩΤΗΣΗ P-3642/01

υποβολή: Geoffrey Van Orden (PPE-DE) προς το Συμβούλιο

(8 Ιανουαρίου 2002)

Θέμα: Τρομοκρατία

Αναφερόμενοι στον κανονισμό του Συμβουλίου σχετικά με ειδικά περιοριστικά μέτρα κατά ορισμένων προσώπων και οντοτήτων με σκοπό την καταπολέμηση της διεθνούς τρομοκρατίας(1) και στη σύσταση του Ευρωπαϊκού Κοινοβουλίου να καταρτισθεί το Παράρτημα στο οποίο παρατίθενται οι ομάδες ή τα πρόσωπα βάσει πρότασης της Επιτροπής ή κράτους μέλους, τι μέτρα λαμβάνει το Συμβούλιο προκειμένου να εξασφαλίσει ότι οι τρομοκρατικές ομάδες που αναπτύσσουν ενεργό δραστηριότητα εις βάρος κάποιων κρατών μελών καιποψηφίων χωρών (όπως π.χ. ο IRA, το PKK, το DHKP-C, η 17 Νοέμβρη και η ETA), έχουν συμπεριληφθεί στον κατάλογο των εκτός νόμου οργανώσεων·

(1) COM(2001)569 — C5-00665/2001/0228(CNS).

Απάντηση

(21 Μαΐου 2002)

1. Σύμφωνα με την Απόφαση 1373(2001) του Συμβουλίου Ασφαλείας των Ηνωμένων Εθνών, το νομικό πλαίσιο της ΕΕ για την επιβολή κυρώσεων, συμπεριλαμβανομένης της δέσμευσης περιουσιακών στοιχείων σε πρόσωπα, ομάδες και οντότητες που εμπλέκονται σε τρομοκρατικές ενέργειες ορίζεται στις εξής πράξεις που εξέδωσε το Συμβούλιο στις 27 Δεκεμβρίου 2001:

α) Κοινή θέση του Συμβουλίου για την καταπολέμηση της τρομοκρατίας (2001/930/ΚΕΠΠΑ), που αναλαμβάνει τιςποχρεώσεις που περιλαμβάνονται στην Απόφαση 1373(2001) του Συμβουλίου Ασφαλείας των Ηνωμένων Εθνών,

β) Κοινή θέση του Συμβουλίου για την εφαρμογή ειδικών μέτρων για την καταπολέμηση της τρομοκρατίας (2001/931/ΚΕΠΠΑ). Εκτός από τον καθορισμό αντικειμενικών κριτηρίων για την προσθήκη συγκεκριμένου ονόματος στον κατάλογο προσώπων, ομάδων και οντοτήτων που αποτελούν το αντικείμενο αστυνομικής και δικαστικής συνεργασίας και /ή δέσμευσης περιουσιακών στοιχείων, στο παράρτημα αυτής της κοινής θέσης περιλαμβάνεται ένας πρώτος κατάλογος ονομάτων,

γ) Κανονισμός του Συμβουλίου αριθ. 2580/2001 (ΕΚ) για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας, ο οποίος ορίζει συγκεκριμένα την απαιτούμενη κοινοτική δράση προκειμένου να τεθούν σε εφαρμογή τα στοιχεία της κοινής θέσης ΚΕΠΠΑ που προαναφέρθηκαν στο (β),

δ) Απόφαση του Συμβουλίου για την κατάρτιση του καταλόγου που προβλέπεται στο άρθρο 2 παράγραφος 3 του κανονισμού του Συμβουλίου που προαναφέρθηκε στο (γ) (2001/927/ΕΚ).

2. Μεταξύ των ομάδων που ανέφερε ο αξιότιμος κύριος Βουλευτής, οι Ulster Defence Association/Ulster Freedom Fighters (UDA/UFF), η επαναστατική οργάνωση 17 Νοέμβρη και η ΕΤΑ έχουν ήδη περιληφθεί στον πρώτο κατάλογο που είναι συνημμένος στην κοινή θέση που προαναφέρθηκε στο σημείο 1 (β). Συνεπώς οι εν λόγω ομάδες αποτελούν το αντικείμενο αστυνομικής και δικαστικής συνεργασίας μεταξύ κρατών μελών σε ποινικέςποθέσεις.

3. Αυτός ο πρώτος κατάλογος προσώπων, ομάδων και οντοτήτων που εμπλέκονται σε τρομοκρατικές ενέργειες πρέπει να αναθεωρείται τουλάχιστον κάθε εξάμηνο, όπως προβλέπεται στο άρθρο 1 παράγραφος 6 της κοινής θέσης που αναφέρεται στο σημείο 1 (β). Κατά την διαδικασία ενημέρωσης, εμπειρογνώμονες αναλύουν διεξοδικά τις διαθέσιμες πληροφορίες για κάθε ομάδα, προκειμένου να εκτιμήσουν κατά πόσον ο αντίστοιχος φάκελος είναι έγκυρος με την έννοια ότι πληροί τα αντικειμενικά κριτήρια που ορίζονται στο άρθρο 1 παράγραφος 4 της κοινής θέσης που προαναφέρθηκε στο σημείο 1 (β). Τα αντικειμενικά αυτά κριτήρια απαιτούν, κατά βάση να αναφέρεται ότι έχει ληφθεί απόφαση από αρμόδια αρχή όσον αφορά τα εν λόγω πρόσωπα, τις οντότητες ή τις ομάδες, είτε λόγω (ι) δικαστικής έρευνας ή ποινικής δίωξης για τρομοκρατικές ενέργειες, ή λόγω (ιι) αξιόπιστης μαρτυρίας ή αξιόπιστων ενδείξεων σχετικά με απόπειρα διάπραξης ή διευκόλυνσης τέτοιων τρομοκρατικών ενεργειών ή συμμετοχής σε αυτές, ή (ιιι) καταδίκης για τις εν λόγω πράξεις.